Source: https://justice.gov.mt/mt/legalaidmalta/Pages/faq.aspx
Timestamp: 2020-08-06 10:54:14+00:00
Document Index: 1671864

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

> Main MT > Legal Aid Malta > Mistoqsijiet Frekwenti
​X’tip t’għajnuna tista’ tingħata jekk ma jkollix mezzi biex inħallas avukat?
Għandek tirreferi s-sitwazzjoni fl-uffiċini ta’ Għajnuna Legali Malta. Agħfas hawn għad-dettalji tal-kuntatt.
F'kawżi ċivili, s-servizz tal-għajnuna legali huwa soġġett għall-kriterji t’evalwazzjoni. Agħfas hawn sabiex tirreferi għas-sezzjoni tat-test tal-mezzi u tal-merti.
F’kawżi kriminali, l-għajnuna legali mhiex soġġetta għat-test tal-mezzi. F’każijiet sommarji fil-Qorti tal-Maġistrati bħala Qorti ta’ Ġudikatura Kriminali, l-Qorti tappunta avukat li jmissu t-turn tal-ġurnata. F’każijiet kriminali oħra, l-akkużat għandu jinforma lill-Qorti li jixtieq li jiġi assistit bl-għajnuna legali u din it-talba għandha tiġi reġistrata fl-atti tal-kawża. Il-Qorti tittrasmetti it-talba flimkien mad-dettalji tal-akkużat lill-Avukat tal-Għajnuna Legali li għandu jippreżenta risposta jekk it-talba ġietx aċċettata u l-isem tal-avukat.
​L-għajnuna legali tista’ tingħata dwar kull kwistjoni?
L-għajnuna legali tingħata fil-każijiet kollha kriminali u kważi kollha f’dawk ċivili. F’każijiet ċivili, persuna trid tkun eliġġibli kemm mit-test tal-mezzi u kif ukoll minn dak tal-merti.
​Hemm xi proċeduri speċifiċi dwar każijiet urġenti?
Il-liġi tipprovdi dwar sitwazzjonijiet urġenti (bħal per eżempju ħruġ ta’ mandat) billi tippermetti li l-Avukat tal-Għajnuna Legali jottjeni awtorizzazzjoni proviżorja mill-Qorti kompetenti sabiex tippreżenta atti ġudizzjarji speċifiċi f’isem il-persuna li qed titlob l-għajnuna legali, u wara għandu jsir l-evalwazzjoni tad-dħul tal-mezzi, tal-mertu u proċedura.
Jekk wara l-Qorti kompetenti taqta’ l-benefiċċju tal-għajnuna legali, l-atti ġudizzjarji ppreżentati mill-Avukat tal-Għajnuna Legli ma jsirux nulli, iżda l-benefiċċju futur jiġi maqtugħ u l-Qorti tista’ tordna li l-ispejjeż magħmulha matul l-awtorizzazzjoni proviżorja jiġu mħallsa mill-applikant.​
​Minn fejn nista’ nġib applikazzjoni għall-għajnuna legali?
Il-formola tal-applikazzjoni tista’ timtela’ fl-uffiċċju tal-Għajnuna Legali Malta jew billi titnizzel minn fuq il-websajt. Il-kontenut tal-applikazzjoni għandu jiġi maħluf mill-applikant. It-talba għall-għajnuna legali tista’ ssir ukoll b’rikors quddiem il-Qorti Ċivili.
​X’dokumenti huma meħtieġa għat-talba tal-għajnuna legali?
L-applikazzjoni sabiex jinbdew il-proċeduri għall-għajnuna legali għandha tinkludi dokumenti li mitluba fis-sezzjoni Għajnuna Legali f’każijiet Ċivili.​
Id-dokumenti annessi mal-applikazzjoni għandhom jirriflettu l-materja tal-kwistjoni li l-persuna tkun qed titlob sabiex tipproċedi dwarha. Per eżempju, jekk hemm talba dwar annullament ta’ żwieġ, għandu jiġi mehmuż kopja taċ-ċertifikat taż-żwieġ. Dokumenti li l-Avukat tal-Għajnuna Legali jkollu bżonn sabiex jkun jista’ jilħaq ir-raġuni għat-talba tal-għajnuna legali jew le, għandha tiġi prodotta lill-Avukat tal-Għajnuna legali meta mitluba.​
​Kif inkun infurmat jekk it-talba għall-għajnuna legali ġietx milqugħa jew le?
L-applikant għas-servizz tal-għajnuna legali jiġi nfurmat formalment permezz ta’ notifikazzjoni b’SMS, bit-telefown, b’ittra jew b’imejl jekk l-applikazzjoni ġietx approvata għall-benefiċċju tal-għajnuna legali. L-applikant jiġi nfurmat b’isem l-avukat u l-prokuratur legali u bin-numru tal-mowbajl tagħhom.
​Jekk nikkwalifika għall-għajnuna legali, x’ikun imiss li nagħmel?
Jekk l-applikant jikkwalifika għall-għajnuna legali, huwa jiġi nfurmat b’isem l-avukat u l-prokuratur legali li jkun ġie assenjat sabiex jassisti fil-proċeduri. L-applikant għandu jikkomunika mal-avukat assenjat lilu sabiex jagħmel appuntament ħalli jiddiskuti l-każ.
​Jekk nikkwalifika għall-għajnuna legali, kif jintgħażel l-avukat tiegħi?
Ladarba l-applikazzjoni tkun ġiet approvata, l-applikant jiġi assenjat avukat u prokuratur legali li isimhom jidher fuq il-lista disponibbli lill-Qorti u isimhom jkun imiss skont ir-roster. Jekk l-applikant, għal raġuni valida, jixtieq ibiddel l-avukat għall-avukat ieħor li jmissu skont ir-roster, ikun meħtieġ li jsir rikors quddiem il-Qorti.
​Jekk nikkwalifika għall-għajnuna legali, l-ispejjeż ikunu kollha koperti għall-każ?
L-għajnuna legali tkopri l-ispejjeż kollha tal-applikant. Għaldaqstant, l-applikant huwa eżentat mill-ħlas tat-tariffi jew milli jagħti garanzija għall-ispejjeż.
Jekk l-applikant jirbaħ l-azzjoni tal-każ tiegħu, ikollu jħallas l-ispejjeż tar-reġistru, tal-avukat, tal-prokuratur legali, tal-kuraturi u l-esperti (jekk ikun hemm) mill-ammont li jkun daħħal jew mid-dħul tal-bejgħ bis-subbasta tal-immobbli jew mobbli skont is-sentenza.
​Jekk nikkwalifika għall-għajnuna legali, min iħallas l-ispejjeż l-oħra?
​Jekk nikkwalifika għall-għajnuna legali, is-servizz ikopri r-reviżjoni wara d-deċiżjoni li tkun ingħatat?
Jekk l-applikant jikkwalifika għall-għajnuna legali, jkun intitolat għall-assistenza tal-għajnuna legali fil-livelli kollha, inkluż assistenza legali quddiem il-qrati tal-appell. ​
​Jekk nikkwalifika għall-għajnuna legali, jista’ jiġi rtirat is-servizz qabel jew wara s-smiegħ tal-każ?
Fiż-żewġ każijiet, l-applikant huwa responsabbli għall-ispejjeż kollha tal-każ bl-istess responsabilita’ daqs li kieku ma kienx jibbenefika mill-għajnuna legali. ​
​Jekk ma nikkwalifikax għall-għajnuna legali, nista’ nappella minn din id-deċiżjoni?
​Kumpaniji reġistrati taħt l-Att dwar il-Kumpaniji huma ntitolati għall-għajnuna legali?
Artiklu 926 tal-Kapitlu 12 tal-Liġijiet ta’ Malta jgħid li Kumpaniji reġistrati taħt l-Att dwar il-Kumpaniji m’humiex intitolati għall-benefiċju tal-għajnuna legali.​
​Persuni mressqa fuq każijiet kriminali huma evalwati dwar il-mezzi tagħhom?
F’każijiet kriminali, l-għajnuna legali mhux soġġetta għall-evalwazzjoni dwar id-dħul.​
​Il-liġi applikabbli fi proċedimenti ċivili
Sa Marzu 2016, il-liġi applikabbli għall-ammissjoni tal-benefiċju tal-għajnuna legali sabiex tħarrek jew tiddefendi bil-benefiċju tal-Għajnuna Legali f’każijiet Ċivili tinsab taħt Titlu X tal-Kapitlu 12 tal-Liġijiet ta’ Malta (Artikoli 911 sa 926).​